কালাসেনা সিংহ

কালাসেনা সিংহ বিষ্ণুপ্রিয়া মণিপুরি ঠারর কবি, নাট্যকার বারো সংগঠক আগো৷ গিরকর জরম ১৯৪৯ ইংরেজির ১ এপ্রিল কাছাড় জিলার তৎকালীন করিমগঞ্জ মহকুমার দুল্লভছড়ার পাতিয়ালাত (চান্দরগাঙে)। বাপক হুরকাংসৌ সিংহ, মালক চন্দ্রকলা দেবী। গিরকর পূর্বপুরুষর নাঙ চান্দ সিংহ। চান্দ সিংহ প্রায় ২০০ বসর আগে প্রতাপগড়র রাজারগাঙেত্ত হিংগালাত আয়া লাম খুলেসিলগা। চান্দ সিংহর নাঙে গাঙ উহানর নাং চান্দরগাঙ। পাথারকান্দিত এবাকাউ চান্দর বেইবুনির উত্তরপুরুষ ঘর-পালয়া আসি।  

## শিক্ষাজীবন
চরগোলা ভ্যালি পাব্লিক হাই স্কুলেত্ত মেট্রিক পাশ (১৯৬৬)। শিলচর নর্মাল স্কুলেত্ত নর্মাল পাশ (১৯৭০)।শিলচর নর্মাল স্কুলে পাকরতেই গিরকর প্রতিভার পূর্ণ বিকাশ অনা অকরেসিল। স্কুলর খেলাধুলা বারো সাহিত্য সাংস্কৃতিক কর্মকান্ডৎ চৌখাত অনায়
শিলচর শহরর ছাত্র বার শিক্ষকর প্রিয় পাত্রগ অনা পারেসিল। শিলচরেত্ত আলয়া আয়া পিসেদে রামকৃষ্ণনগর কলেজে আই,এ তামকরানিরকা ভর্তি অসিল। কিন্তু কমিউনিস্ট রাজনৈতিক কার্যকলাপে জড়িত থানায় কলেজেত্ত ড্রপ আউট অইল। কলেজর অধ্যক্ষ গিরকে গিরকরে বানাপেয়া ব্ল্যাক ডাইমণ্ড বুলিয়া নাংহান থসিল।
 
## কর্মজীবন
গিরকর কর্মজীবন এহান সংগ্রামমুখর বুলে পারিয়ার। নর্মাল পাশ করানির পিসেদে গিরকে ১৯৭০ ইংরেজিৎ কাছাড় জিলা নর্মাল বেসিক ট্রেণিংপ্রাপ্ত বেকার সংস্থা নাঙে সংগঠন আহান হংকরিয়া নিজে ঔ সংগঠনর সম্পাদকর দায়িত্বহান নিজর লেম্পালহানাত নিয়া আন্দোলন অকরেসিল। আন্দোলনকারীতে মাত্র চারি/পাচ গ। ঔ আন্দোলন উহানাত্ত গিরকরে সেচা দেনিরকা আকদিন তৎকালীন বিধায়ক গিরকে গিরকরে ডাহিয়া চাকুরিহান অফার করেসিল। যুবক কালাসেনা গিরকে সুপ ডিল না করিয়া লগে লগে বিধায়ক গিরকরে উত্তরে জানা দেসিল যে চাকুরি উহান মি গ্রহণ করতৌ হাইহান, তবে যেহেতু আমার বেকার এতা হাবির চাকুরি পানার দায়িত্বহান সম্পাদকগ হিসাবে মি নেসুগা উহানে মোর চাকুরিহান পানার আগে মোর তালিকাহানাত আসি ৩০গ বেকার শিক্ষিত যুবক চাকুরিত জয়েন করানি লাগতই।  লমইতেগা বিধায়ক গিরক বাধ্য অয়া পুরা ৩০ গরেই চাকুরি দেসিল। এ সুযোগে যে বেকারগিয়ে সরকারর বিরুদ্ধে না জিতাঙাইগা বুলিয়া কুনোদিন আন্দোলনে না য়ৱয়া চুমসেৎ ঘরে বয়া আসিলা। তানুরেউ কিন্তু চাকুরি পানার সময়ত নাংহানি না কাপে দিয়া তালিকাহানাত য়ৌকরে দিয়া থসিলা।

পিসেদে কালাসেনা গিরক ঔ চাকুরিহান এরে দিয়া ১৯৭৫ ইংরেজিৎ ইমার্জেন্সির সময়ত মাইবঙে পলেয়া গিয়া মাইবং হায়ার সেকেণ্ডারি স্কুলে শিক্ষকতার অকরাগ দেসিল। বসর আহান পিসেদে ঔ চাকুরিহান এরে দিয়া বারো রামকৃষ্ণ বিদ্যাপীঠ হায়ার সেকেণ্ডারি স্কুলে যোগদান করেসিল। যোগদান কালে ঔ স্কুলর প্রিন্সিপালগ অয়া আসিল কবীন্দ্র পুরকায়স্থ গিরক (যে গিরক এবাকার বিজেপি দলর নেতাগ তথা কাছাড় জেলার প্রাক্তন সাংসদ গ)। ঔবাকা কমিউনিস্ট এতারে চাকুরি নাউ দিতারা সময়হান। প্রিন্সিপাল গিরকেউ মনেইলে চাকুরিহান নাউ দে পারেসিল। কিন্তু নর্মাল স্কুলে তামকরতে পাসিল এক্সট্রা কারিকুলাম একটিভিটির সার্টিফিকেট উতার ফাইলগ দেহিয়া গিরকরে চাকুরিহান দিয়া দেসিলা। পিসেদে ঔ স্কুলেত্ত ২০০৯ ইংরেজিৎ অবসর গ্রহণ করেসিল।

## সাহিত্যকর্ম
১৯৬৫ ইংরেজিৎ মাসিক ফাগু পত্রিকাত কবিতা আহান ইকরিয়া আত্মপ্রকাশ করেসিল। ঔ বসরেই গিরকে গীতিস্বামীর জীবনীহান পইলা রচনা করেসিল। ১৯৬৬ ইংরেজিৎ মাত্র ১৭ বসর বয়সে ভারতীয় গণনাট্য সঙ্ঘর আদর্শ ইলয়া পাতিয়ালা গণনাট্য নাঙে নাট্য সংগঠন আহান প্রতিষ্ঠা করিয়া নাটক মঞ্চায়ন করিয়া গণচেতনার সঞ্চার করানি উহানরেই নিজর ব্রতহান বুলিয়া সাহিত্যসেবাত জাবুর দেসিল। প্রায় ৪৬ বসর দরিয়া রচিত তথা মঞ্চস্থ করেসিল প্রায় ২০ হান নাটক।

### রচিত বারো অভিনীত নাটকহানি
দৌলাশার কৌশ্বান্না (১৯৬৬), অৱার ভাগন (১৯৬৮), প্রায়শ্চিত্ত (১৯৬৯), রকত সাক্ষী থয়া (১৯৭০), অর্জুন-বভ্রু(১৯৭০),  অত্যাচার (১৯৭১), ঘুমর আধার বাগিয়া (১৯৭২, মুদ্রিত ১৯৭৯, বিষ্ণুপ্রিয়া মনিপুরী ঠারে মুদ্রিত প্রথম নাটকহান), আদালত (১৯৭২, মুদ্রিত ১৯৮০), খালাসী (১৯৭৩), বংশী (১৯৭৩), গোকুল কীর্তনী (১৯৭৬, মুদ্রিত ২০০৩), সূর্যকুমার(১৯৮০), শুক্র রাজা শনি মন্ত্রী (১৯৮০, মুদ্রিত ১৯৮৪, বিষ্ণুপ্রিয়া মণিপুরী ঠারে মুদ্রিত প্রথম রাজনৈতিক নাটকহান), মহাযজ্ঞ (১৯৮৬), কামিনী-কুসুম (১৯৯৬), সমাজদ্রোহী (১৯৯৮), সমাজসেবী তনুবাবু নাটক অংশ আহান (২০০০), অন্তর্দাহ (২০০১), বিদ্যা তালকরাৎ তনু (২০০২), জুৱারি উগর পুতক (২০০৩)। বিষ্ণুপ্রিয়া মণিপুরী ভাষা আন্দোলনর প্রেক্ষাপটে রচিত গিরকর আদালত নাটক উহান সমাজে সময় আহান ব্যাপক আলোড়ন তুলেসিল। নাটক উহান প্রায় ৫০ খুরুমর গজে মঞ্জস্থ অসিল। বিভিন্ন নাট্যদলে উহান মঞ্চায়ন করেসিলাগা উতারমা পাথারকান্দির নাংকরা চতুরঙ্গ নাট্যসংস্থা অন্যতম। গিরকর নাটক য়ামপারাই মঞ্চস্থ অসিল ছাত্র সংস্থা, আন্দোলন পরিষদ বারো মহাসভার মানুর সমাবেশে। পাথারকান্দির মহামেলর মানুর সমুদ্র উহানাতৌ আদালত নাটকহান মঞ্চস্থ অসিল।

### প্রকাশিত কাব্যগ্রন্থ
মঞ্জুরী (১৯৬৭), অচিন পাহিয়া (১৯৭১), বারয়া (২০০৫), চিংলাই হিংগালার য়ারি বার নি:সঙ্গতা (২০১৪)। মঞ্জুরি কাব্যগ্রন্থহান পাকরিয়া ড. সুনীতিকুমার চাটার্জি গিরকে চিঠি আহান ইকরিয়া কবি গিরকরে থাকাৎ জানাসিল।

৭০ অর দশকর ত্রিপুরার রাজনৈতিক প্রেক্ষাপটে লেংকরা উপন্যাসহান অজ্ঞাতবাস। ১৯৭১ ইংরেজিৎ গিরকে লেংকরেসিল বিষ্ণুপ্রিয়া মণিপুরী ঠারে বসন্ত রাসলীলাহান। ১৯৭২ এ লেংকরেসিল শিকল ছিড়ানির এলা।

### গদ্য গ্রন্থ
বিষ্ণুপ্রিয়া মণিপুরী শিশু সাহিত্য (১৯৭৯), নুমিউসর ডাঙর দাদা রামুসেনা সিংহর জীবন কথা (২০০৬), বিষ্ণুপ্রিয়া মণিপুরী সাহিত্য বার অন্যান্য প্রবন্ধ (২০১২)।

### নিজর উদ্যোগে সম্পাদিত (যৌথ) গ্রন্থ
বিমল সিংহ স্মৃতিতর্পণ ১ (১৯৯৯), বিষ্ণুপ্রিয়া মণিপুরী সাহিত্য সংকলন ১ (২০০৫)।

গবেষণামূলক কামেউ গিরক জড়িত অসিল। ১৯৭২ সালে মিঙাল পত্রিকাৎ ইকরেসিল গবেষণামূলক প্রবন্ধ আহান। ঔ দিনেত্ত অকরাগ দেসিল লোকসাহিত্য বারো লোকসংস্কৃতির গবেষণার কামহান। লগে চরগোলা উপত্যকার আঞ্চলিক ইতিহাস আহান লেংকরানির উপাদান সংগ্রহ কামেউ জাবুর দেসিল। ঔ কাম উতাৎ গিরকে সংগ্রহ করেসিল ত্রিনাথ পূজার এলা, সিংনার এলা, য়াংখেই-নিংথৌর এলা, গোকুলানন্দ গীতিস্বামীর এলা, কীর্তনী খাইচৌপার ইমারঠারর নাম-সংকীর্তনর এলা, হিংগালার প্রায় অকরাগত্ত আজি পেয়া আসি ইসালপা-ডাকুলা-দোহার-রাজধারী-লেরিক উলা-লেরিক থিপার পরম্পরার পুরেলহান ইত্যাদি। গিরকর প্রকাশিতব্য গবেষণা কর্মহান চরগোলা উপত্যকার ইতিবৃত্ত, চরগোলা উপত্যকার বিষ্ণুপ্রিয়া মণিপুরী সমাজ বারো সংস্কৃতির ইতিহাস।

### সম্পাদিত পত্র-পত্রিকা

জুনাকি (১৯৭০) বাংলা সাহিত্য পত্রিকা; মিঙাল (১৯৬৫-৭২) যৌথ সম্পাদিত বিষ্ণুপ্রিয়া মণিপুরী সাহিত্য পত্রিকা; নুমিউস (১৯৮৪) সম্পাদনা সমিটির সভাপতি; টেইপাঙ (১৯৮৭) সম্পাদক সাহিত্য পরিষদর আসাম রাজ্যিক মুখপত্র; লোকতাক (১৯৯৯) সম্পাদক বিষ্ণুপ্রিয়া মণিপুরী সাহিত্যৎ প্রকাশিত একমাত্র বানান সংক্রান্ত সংখ্যাহান; সিংলা (১৯৯৬) সম্পাদনা সমিতির সভাপতি, গীতিস্বামীর আহৌ বসর বিশেষ সংখ্যা; হিংগালা (২০০৫) সম্পাদনা সমিতির সভাপতি, মদনমোহন মুখোপাধ্যায় বিশেষ সংখ্যা, হিংগালা (২০০৮) সম্পাদনা সমিতির সভাপতি, হরিপদ সিংহ বিশেষ সংখ্যা,

## সমাজসেবা

১৯৬৮ ইংরেজিৎ সংগঠিত অসিল বিষ্ণুপ্রিয়া মণিপুরী ভাষা আন্দোলনর সক্রিয় কর্মী আগ আসিল। ছাত্র সংস্থা বার আন্দোলন পরিষদ দিয়হানির তুল জড়িত অয়া আসিল। ১৯৭২ ইংরেজিৎ গিরক মহাসভার ৪৮ ঘন্টা গণ অনশন ধর্মঘটে য়ৌৱসিল। ১৯৭১ ইংরেজিৎ কমিউনিস্ট পার্টির যুব সংগঠনহান ভারতীয় গণতান্ত্রিক যুব ফেডারেশনর দুল্লভছড়া আঞ্চলিক কমিটির প্রতিষ্ঠাতা সম্পাদকগ হিসাবে দায়িত্ব পালন করেসিল। পিসেদে ১৯৭৬ ইংরেজিৎ গিরকে ভারতীয় কমিউনিস্ট পার্টি (মার্সবাদী)-র সদস্যপদ গ্রহণ করেসিল।  ঔ বসরেই গিরকর কর্মদক্ষতা দেহিয়া গিরকরে নিখিল বিষ্ণুপ্রিয়া মণিপুরী সাহিত্য পরিষদর কেন্দ্রীয় কমিটির সাংগঠনিক সম্পাদক গ হিসাবে নিযুক্তি দেনা অসিল। ঔবাকা পেয়া সাহিত্য পরিষদরতা হুদ্দা ৬ হান শাখা আসিল। আসাম বা ত্রিপুরা রাজ্য কমিটির কুনো অস্তিত্ব নেয়সিল। গিরকে সমাজর মানুৱে দিয়াসিলা দায়িত্বহান য়া পাতিয়া গ্রহণ করিয়া সাংগঠনিক সম্পাদকর দায়িত্ব নিয়া আসাম ত্রিপুরাত বুলে বুলে সাহিত্য পরিষদর ভিত্তিগ হংকরেসিল। বারো পিসেদে ১৯৮৫ ইংরেজিৎ সাহিত্য পরিষদর আসাম রাজ্যিক কমিটির প্রতিষ্ঠাতা সাধারণ সম্পাদকগ হিসাবে দায়িত্ব নেসিলগা।  লগে মহাসভার সম্পাদকর (১৯৮৪) গুরুদায়িত্বহানৌ পালন করেসিল। কেন্দ্রীয় সাংগঠনিক সম্পাদকগ হিসাবে ঔ বসরেই ত্রিপুরার বিধায়ক বিমল সিংহ, বিধায়ক তরনী সিংহ, গৌরমোহন সিংহ, নবদীপ সিংহ বারো আরতাউ সচেতন বারো সাহিত্যমনস্ক মানুর তুল তিলয়া মহাসভার অধীনে সাহিত্য বার সংস্কৃতি পরিষদর ত্রিপুরা রাজ্যিক কমিটি হংকরানির হৎনা করেসিল। সাহিত্য পরিষদর আসাম রাজ্যিক কমিটির সাধারণ সম্পাদকগ হিসাবে গিরকে পইলা শিলং আঞ্চলিক কমিটি, জয়ন্তীয়া আঞ্চলিক কমিটি, গৌহাটি আঞ্চলিক কমিটি, সিংলা আঞ্চলিক কমিটি, প্রতাপগড় আঞ্চলিক কমিটি, দ: প্রতাপগড় আঞ্চলিক কমিটি, জাপিরবন আঞ্চলিক কমিটি, ধর্মনগর আঞ্চলিক কমিটি, কৈলাশহর আঞ্চলিক কমিটি, কাঞ্চনবাড়ি আঞ্চলিক কমিটি হংকরিয়া সাহিত্য পরিষদর ভিত্তিগ হংকরেসিল। সাহিত্য পরিষদর কমিটি হংকরতেগা সংস্কৃতি পরিষদরতাউ কমিটি হংকরানির অতিরিক্ত দায়িত্ব উহান পালন করেসিল। পিসেদে নিজে হংকরা সাহিত্য পরিষদর ভিত্তিগর গজে উবায়া কেন্দ্রীয় কমিটির সাধারণ সম্পাদকর দায়িত্বহান ঙক্খি করিয়া পালন করেসিল ১৯৯৭ ইংরেজিত্ত অকরিয়া ২০০২ পেয়া। এ সময়সীমাত গিরকে সংগঠনহানর উপবিধি আহান হংকরেসিল। লগে সাহিত্য পরিষদর লেপকরা কার্যসূচিহান প্রকাশ করেসিল। ২০০১ ইংরেজিৎ আসামে ভাষাহান চালু অইলে পাঠশালার চালানির লেরিকহান কনাক পাঠ লেংকরেসিল বার ঔ লেরিক উহানেই মহাসভার পক্ষৎত সরকাররাং জমা দেনা অসিল। সাহিত্যচর্চার সুস্থ পরিবেশ আগ হংকরানিরকা তঙাল ফাম আহানাত হুদ্দা সাহিত্যপ্রেমী মানুরেল সাহিত্য পরিষদর অধিবেশন আহান হাঞ্জাসিল ৪০ তম মহাসভার লোৱাইরপুৱা অধিবেশনে। ২০০২ ইংরেজিৎ সাহিত্য পরিষদর কাম-কাজ সুস্থভাবে নারহান দেহিয়া দায়িত্বহান এরে দেসিল। বারো ২০০৩ ইংরেজিৎ বিষ্ণুপ্রিয়া মণিপুরী সাহিত্য-সংস্কৃতি একাডেমি, হিংগালা নাঙে সংগঠন আহান প্রতিষ্ঠা করিয়া প্রান্তিক হিংগালা লয়া এগর মানুরে গণতান্ত্রিক সংস্কৃতিচর্চাৎ য়ৌকরিয়া ভাষা-সাহিত্য-সংস্কৃতিল উন্নয়নর পথেদে কাকেই দেনার হৎনা অকরেসিল। ১৯৭৮ ইংরেজিৎ বরাক উপত্যকা বঙ্গ সাহিত্য ও সংস্কৃতি সম্মেলনর কেন্দ্রীয় কমিটির প্রতিষ্ঠাতা সদস্যগ হিসাবে প্রায় দশ বসর সংগঠন উহানর তুল জড়িত অয়া আসিল। ৭০ অর দশকে বরাক উপত্যকার বাংলা ভাষা আন্দোলনে সক্রিয় কর্মী আগ হিসাবেও কারাবরণ করেসিল। ২০১৪ ইংরেজিৎ গুৱাহাটির রবীন্দ্র ভবনে সাহিত্য পরিষদর কেন্দ্রীয় সভাপতিগ নির্বাচন করানি অসিল। পিসেদে আলথক বারৌ ২০১৭ ইংরেজিৎ তিনখালে গিরকরে সভাপতির দায়িত্ব দেনা অসিল যেহান দৌর খয়া পানার দিন পেয়া পালন করেসিল।

## স্বীকৃতি

# ১৯৬৮ ইংরেজিৎ গিরকরে কবিগ হিসাবে স্বীকৃতি জানাসিল ড. সুনীতিকুমার চাটার্জি গিরকে।
# ২০১৩ অসম সরকারর সাহিত্য পুরস্কার পাসিল।
# ২০১৪ করিমগঞ্জ জিলা প্রশাসনর পক্ষৎত কৃতী শিক্ষক সম্মানে সম্মানিত করানি অসিল
# ২০১৪ পাথারকান্দিৎত পুণ্ডরীকাক্ষ স্মৃতি পুরস্কার দেনা অসিল।
# ২০১৮ যোরহাটেৎত মহেন্দ্রকুমার সিংহ স্মৃতি পুরস্কার দেনা অসিল।
# ২০১৯ গুৱাহাটিৎত গীতিস্বামী গোকুলানন্দ স্মৃতি পুরস্কার দেনা অসিল।

## বিবাহ বারো ব্যক্তিগত জীবন

গিরকে লুহঙ করেসিলতাই লোৱাইরপুৱা গাঙর নাংপালপা শিশুসাহিত্যিক বারো শিক্ষাবিদ গোপীমোহন সিংহ গিরকর জেঠি জিলক উত্তরা সিংহ গিথানকরে। লুহঙ করেতেগাউ য়ারি আহান আসিল। গিরকে বাপক-মালকরে মাতেসে যে ঘরগৎ তানু নিঙল চানাৎ হমেইতাইগা উপেইতেই ফাইনেল অয়া আহানি। নিঙল উগ কালাগ অয়াউ থাক, কানাগ অয়াউ থাক, কুনো অসুবিধা নেই। বিয়াত নিঙল চানা এহান কবি গিরকে জবর আলি পেইল। উহানে বাপক-মালকরে উসাদে কথাচুটি হুনুৱাসিল। এখুরুম নিঙলগ লেপনির পিসেদে আরাক শর্ত আহান দেসিল। উহান অইলতাই বিয়ার দিনে তা বেণ্ড পার্টি নানতইগা। ঔ অপসংস্কৃতির চর্চা উহান তা নাকরতই। ঔতার পটা ইমারঠারে ইসালপাই এলা দিতাই বিয়ার কুঞ্জগত। দ্বিতীয় শর্ত এহানৌ হাবিয়ে য়াকরেসিলা। গিরকর বিয়ার মালঠেপগৎ এলা দিয়া মৌকরেসিলা নাংকরা ইসালপা পচা-গদই জোড়াহানে। গিরকরতা মুনি সৌ দুগ বার নিঙল সৌ আগ।

## সাংগঠনিক তৎপরতা

* প্রতিষ্ঠাতা সভাপতি (১৯৬৬) পাতিয়ালা গণনাট্য সঙ্ঘ
* সহ-সভাপতি (১৯৬৬), সভাপতি (১৯৮০-৯০) নুমিউস সঙ্ঘ, দুল্লভছড়া
* কেন্দ্রীয় সদস্য, নিখিল বিষ্ণুপ্রিয়া মণিপুরী ছাত্র সংস্থা (১৯৬৮)
* কেন্দ্রীয় সদস্য, বিষ্ণুপ্রিয়া মণিপুরী আন্দোলন পরিষদ (১৯৬৮)
* সম্পাদক, নর্মাল বেসিক ট্রেণিংপ্রাপ্ত বেকার সংস্থা কাছাড় জেলা (১৯৭০-৭৩)
* প্রতিষ্ঠাতা সম্পাদক, সর্বভারতীয় গণতান্ত্রিক যুব ফেডারেশন দুল্লভছড়া আঞ্চলিক (১৯৭২)
* সদস্য, ভারতীয় কমিউনিস্ট পার্টি (মার্সবাদী) ১৯৭৬
* প্রতিষ্ঠাতা সদস্য, বরাক উপত্যকা বঙ্গ সাহিত্য ও সংস্কৃতি সম্মেলন (১৯৭৭)
* প্রতিষ্ঠাতা সম্পাদক, শিক্ষক ও কর্মচারী সমন্নয় সমিতি, রামকৃষ্ণনগর আঞ্চলিক (১৯৮৩-৯০)
* প্রতিষ্ঠাতা সাংগঠনিক সম্পাদক, নিখিল বিষ্ণুপ্রিয়া মণিপুরী সাহিত্য পরিষদ, কেন্দ্রীয় কমিটি (১৯৭৬-৮৪)
* সাধারণ সম্পাদক, নিখিল বিষ্ণুপ্রিয়া মণিপুরী সাহিত্য পরিষদ, আসাম রাজ্যিক কমিটি (১৯৮৫-৯৬)
* সাধারণ সম্পাদক, নিখিল বিষ্ণুপ্রিয়া মণিপুরী সাহিত্য পরিষদ, কেন্দ্রীয় কমিটি (১৯৯৭-০২)
* কার্যকরী সভাপতি, নিখিল বিষ্ণুপ্রিয়া মণিপুরী সাহিত্য পরিষদ, কেন্দ্রীয় কমিটি (২০০৩-২০১২)
* সভাপতি, নিখিল বিষ্ণুপ্রিয়া মণিপুরী সাহিত্য পরিষদ, কেন্দ্রীয় কমিটি (২০১৪-২০১৯)
* উপদেষ্টা, নিখিল বিষ্ণুপ্রিয়া মণিপুরী ছাত্র সংস্থা (১৯৮৩-৯০)
* উপদেষ্টা, বিষ্ণুপ্রিয়া মণিপুরী উন্নয়ন পর্ষদ, অসম (২০১০-১৫)
* সভাপতি, বিষ্ণুপ্রিয়া মণিপুরী সাহিত্য সংস্কৃতি একাডেমি, হিংগালা (২০০৩-১৯)

 
## জুরিসি পাতা
বিষ্ণুপ্রিয়া মণিপুরীর সাহিত্যিক

## তথ্যসূত্র
আশার বেলি পত্রিকা,  সম্পাদক: নীতু সিংহ , প্রকাশকাল ২০১৯
থাক:বিষ্ণুপ্রিয়া মণিপুরী সাহিত্যিক